Renosterstroper gaan lank sitDrie renosterstropers is die afgelope week in afsonderlike voorvalle in die Krugerwildtuin in hegtenis geneem. (Foto: Unsplash) SANParke het die vonnisoplegging van ’n renosterstroper Vrydag in die Skukuza-streekhof in Mpumalanga verwelkom en die betrokke vervolgingspan vir sy werk aan dié saak geloof. Alsony Alberto Valoyi, ’n onwettige immigrant van Mosambiek, is 23 jaar tronkstraf opgelê nadat hy onder meer skuldig bevind is aan renosterstropery, die onwettige besit van ses renosterhorings, vuurwapens en ammunisie asook die onwettige betreding van ’n nasionale park. Hy is 2016 in die Krugerwildtuin in hegtenis geneem. Dié vonnis kom skaars ’n dag ná die skietdood van Petrus Sydney Mabuza (57), die vermeende baasbrein van ’n reuse-renosterstroperysindikaat in Mpumalanga. Mabuza het Donderdagmiddag in sy Ford Ranger-dubbelkajuitbakkie gesit toe minstens drie gewapende mans op die bakkie losgebrand het. “SANParke was geskok om van die skaamtelose moord te verneem wat helderoordag in Hazyview plaasgevind het. Hy [Mabuza] sou binnekort in verband met verskeie renosterstroperysake verhoor word,” sê Isaac Phala, SANParke-woordvoerder. Phala sê voorts dat drie renosterstropers die afgelope week in afsonderlike voorvalle in die Krugerwildtuin in hegtenis geneem is. Gareth Coleman, SANParke se besturende direkteur, het almal wat by dié inhegtenisnemings betrokke was bedank. “Ons het in die laaste week 25 aktiwiteite van stropery opgemerk wat op nuut die onverskrokke aanval deur misdaadsindikate op ons natuurlike erfenis bevestig. “Ons is dankbaar vir kollegas wat egter nét so onverskrokke te werk gaan om ons fauna en flora te beskerm.” Coleman doen ’n beroep om gemeenskappe om paraat te wees en alle verdagte aktiwiteite aan te meld.